VSA Arende se rekordsege terugslag vir Kanada se WB-deelname | Maroela Media
Kanada het Sondagoggend met 16-52 teen die VSA Arende pak gekry in die twee spanne se tweede kwalifiserende wedstryd vir die 2023 Wêreldbekertoernooi en loop gevaar om hul eerste toernooi nóg mis te loop.
Met die kwalifisering in die sakkie kan John Mitchell, wat nou by die Blou Bulle Maatskappy as direkteur van afrigting inval, sy volle aandag aan die regruk van die Bulls en Blou Bulle in Pretoria wy.
Dit was ook die voormalige losvoorspeler van die Lions en kaptein van die Arende, Todd Clever, se laaste wedstryd.
Amerika sal in groep C van die Wêreldbekertoernooi speel teen Engeland, Frankryk, Argentinië en 'n Suidsee Eiland-kwalifiseerder wat nog bepaal moet word.
Kanada het voor die wedstryd nog gespog met 15 oorwinnings in 20 uitspeelwedstryde teen die VSA en was nog by elke wêreldbekertoernooi sedert dit die eerste keer in Nieu-Seeland (en ook effentjies in Australië) aangebied is.
Hulle het egter vier jaar laas teen Adie VSA gewen.
Kanada moet nou in twee wedstryde teen Uruguay uitspeel om hulle ononderbroke deelname aan die Wêreldbeker te verseker. Verloor hulle daar, is daar darem nog die repechage-rondomtalie waar die nie-kwalifiseerders om 'n enkele plek uitspeel.
♦ Die eerste wedstryd tussen die twee buurspanne en groot rugbyvyande het verlede naweek in Hamilton in Ontario met 28-elk gelykop geëindig.
Die uitslag van die tweede wedstryd Sondag in San Diego, Kalifornië is 'n verrassing na die gelykopstryd verlede naweek, en Kanada moet hulle swak dissipline daarvoor blameer. Hulle oortredings het die Yanks gou laat voorloop, maar nadat hulle na net 20 minute reeds 0-19 agter was, het die Kanadese goed teruggeveg.
Hulle was net tien punte agter toe hulle agsteman Tyler Ardron 'n geel kaart gekry het. Drie doele en 21 punte later was die slag vir die Arende gelewer. Hulle agt drieë, die wentotaal en die wenmarge is nuwe rekords teen Kanada.